Kako balet približiti nekazališnoj publici
Baletni ansambl iz Nasvhillea pokušava približiti ovu scensku umjetnost široj javnosti nastupajući u lokalnim ustanovama i - školama
Leigh Anne Strickland: "Misija nashvilleskog baleta je kreiranje, nastup, poduka i promicanje plesa. Veliki dio te misije odnosi se na približavanje baleta i plesača publici, izlazak s kazališne scene kako bi se više ljudi izložilo baletnoj umjetničkoj formi." Balet u Sjedinjenim Državama ne privlači baš veliku publiku. Čak i u najvećim američkim gradovima baletne trupe često jedva preživljavaju. No, iako ih je relativno mali broj, baletni entuzijasti vrlo su odani toj umjetnosti. A da bi privukle veću publiku, većina američkih baletnih skupina postavila si je za prioritet približiti ples široj javnosti. Tako je baletni ansambl Nasvhillea nedavno odlučio izvoditi predstave po lokalnim javnim ustanovama, kako bi se predstavio svojoj široj zajednici. Leigh Anne Strickland iz nashevilleskog baleta ne mora bodriti publiku pred predstavu: djeca iz osnovne škole Glengarry u Nashvilleu već su uzbuđena. Za koji trenutak, ona će pogledati baletnu predstavu koja će se održati u njihovoj sportskoj dvorani. Taj je nastup dio programa informiranja javnosti o nashvilleskom baletu. Većina izvedbi odvija se u školama. Leigh Anne Strickland koordinatorica je programa za ovu baletnu skupinu: "Misija nashvilleskog baleta je kreiranje, nastup, poduka i promicanje plesa. Veliki dio te misije odnosi se na približavanje baleta i plesača publici, izlazak s kazališne scene kako bi se više ljudi izložilo baletnoj umjetničkoj formi." Ova baletna trupa koordinira svoje nastupe s potrebama učenika u državi Tennessee. Zbog toga je dio posla Leigh Anne Strickland pronaći veze između baletnog nastupa i onoga što djeca trenutno uče iz povijesti, književnosti, matematike i prirodnih predmeta. Tako su se u nastavnom planu našle čak i prenosive kulise koje na pozornici koristi ova baletna kompanija. Gospođa Strickland kaže da mnogi nastavnici znaju da se kulisama manipulira uz pomoć malih dizalica. Stoga, kad na nastavi podučavaju osnovne funkcije malih strojeva, djeca i nastavnici žele vidjeti kako se u praksi oni koriste, odnosno kako se podižu i spuštaju kulise. Također, Leigh Anne Strickland svakodnevno koristi ples kao dio školske fiskulture. Ponekad to učini na tako spontani način da djeca ni ne shvate da su zapravo naučila neki ples: "Oni se tako dobro zabavljaju da imaju dojam da samo skaču. No, onda odjednom shvate da su naučili cijeli jedan dio plesne koreografije i shvate da su zaista plesali." Ova baletna kompanija izvodi balet temeljen na jednoj narodnoj priči iz Španjolske - o duhovitom janjetu koje nadmudri gladnog kojota. Kako se čini, djeca pomno promatraju plesne pokrete i uživaju u svakom trenutku predstave. "Puno plešu na prstima, trče i ganjaju se...," komentira djevojčica Dana. Osnovna škola Glengarry nalazi se u siromašnom dijelu grada s velikim brojem useljenika. Za neke od njih, kažu nastavnici, ovo je vjerojatno jedini put kad će imati priliku pogledati neku baletnu predstavu, jer njihovi roditelji to ne mogu priuštiti. Nastavnici ove škole nadaju se da će ovim putem motivirati učenike da im balet bude jedan od prioriteta u životu te da će to prenijeti i na svoju vlastitu djecu. A neki od učenika će možda i sami jednog dana postati baletni plesači – poput balerine Sarah Cordije, koja je u predstavi igrala ulogu janjeta. Ona kaže da se sjeća nekadašnjih posjeta baletnih skupina njenjoj osnovnoj školi: "Bilo je super vidjeti starije plesače kako plešu u našoj školi i izvode ono o čemu sam ja sanjala i čemu sam stremila." Balet Nashvillea neke predstave u školama naplaćuje. No, za školu Glengarry program je financiran novcem iz vlade i privatnih donacija.